Διεύρυνση της οικονομικής κρίσης σε Ισπανία και Γαλλία
η Ισπανία δεν θα χρειαστεί διεθνή βοήθεια, δηλώνει η Υπουργός Οικονομικών
Το πρόβλημα της κρίσης χρέους στην Ευρώπη διευρύνθηκε στην Ισπανία και τη Γαλλία τη Πέμπτη. Στο 7% έφτασε το επιτόκιο των ισπανικών ομολόγων, το υψηλότερο από το 1997. Η Μαδρίτη εξέδωσε ομόλογα ύψους 5 δισεκατομμυρίων δολαρίων για να καλύψει τις δανειακές της ανάγκες. Πάντως η υπουργός οικονομικών της Ισπανίας Έλενα Σαλγκάδο, δήλωσε ότι η χώρα της «δεν κινδυνεύει καθόλου» να χρειαστεί διεθνή βοήθεια. Επίσης και τα επιτόκια των γαλλικών ομολόγων εκτοξεύτηκαν τη Πέμπτη. Το επιτόκιο στο 10ετές ομόλογο της Γαλλίας έχει υπερδιπλασιαστεί σε σύγκριση με αυτό της Γερμανίας. Λόγω ακριβώς αυτής της αστάθειας στην Ευρώπη υποχώρησαν τη Πέμπτη και τα χρηματιστήρια σε Λονδίνο, Παρίσι και Φρανκφούρτη. Με αρνητικό πρόσημο έκλεισε και η Γουώλ Στρήτ. Ο δείκτης Ντάου Τζόους υποχώρησε κατά 1,13%, 134 μονάδες, για να κλείσει στις 11 χιλιάδες 770 και ο δείκτης Νάσντακ σημείωσε πτώση 1,96%, 51 μονάδες, κλείνοντας στις 2.588. Παράλληλα ο οίκος αξιολόγησης Fitch προειδοποίησε ότι οι αμερικανικές τράπεζες αντιμετωπίζουν «σοβαρό κίνδυνο» αν δεν επιλυθεί η κρίση χρέους στην Ευρώπη. Στο μεταξύ, στην Ιταλία ο νέος Πρωθυπουργός Μάριο Μόντι, παρουσίασε σημαντικό πακέτο μέτρων λιτότητας τονίζοντας ότι η ικανότητα της Ιταλίας να επιλύσει το πρόβλημα είναι κρίσιμης σημασίας για το μέλλον του Ευρώ.